Vrou dood, man ernstig beseer in vakansiehuis gekry | Netwerk24
Deur Cara-Lee Dorfling 17 September 2019 19:31
Na verneem word, het die 31-jarige vrou steekwonde gehad, terwyl haar 33-jarige man met beserings aan sy bolyf aangetref is.
’n Vakansiehuis in die Hluleka-natuurreservaat in die Oos-Kaap. Foto: www.wildcoast.co.za
Die egpaar, wat blykbaar van KwaZulu-Natal afkomstig is, was saam met hul tweejarige seun met vakansie in die Hluleka-natuurreservaat, wat sowat 80 km van Port St. Johns geleë is.
Volgens kapt. Dineo Koena, polisiewoordvoerder, het ’n buurman omstreeks 03:00 harde stemme uit die egpaar se vakansiehuis gehoor en ondersoek ingestel toe hy op die toneel afkom. Die egpaar se seun is ongedeerd.
Koena sê daar is geen tekens van gedwonge toegang nie en dit blyk dat niks gesteel is nie.
Sy het Dinsdagmiddag gesê die man is steeds in ’n ernstige toestand in die hospitaal en dat die kind in die sorg van die egpaar se bure is.
Die naam van die oorledene word nog deur die polisie weerhou.
Sake van moord en aanranding met die doel om ernstig te beseer word ondersoek.
Meer oor: Port St. Johns | Moord | Polisie-Ondersoek | Misdaad
Afgetrede predikant (88) in Gouritsmond vermoor